10ኛው የአሜሪካ – አፍሪካ ቢዝነስ መድረክ በአዲስ አበባ ተጀመረ
-ኢትዮጵያ 10ኛውን የአሜሪካ – አፍሪካ ቢዝነስ መድረክን ከዛሬ ጀምሮ ማስተናገድ ጀመረች።በሁለት አመት አንድ ጊዜ የሚካሄደው የዩ ኤስ አሜሪካ አፍሪካ የቢዝነስ መድረክ ካሁን በፊት 9 ጊዜ ቢዘጋጅም በአፍሪካ መድረክ ሲካሄድ የአሁኑ ከደቡብ አፍሪካ ቀጥሎ ሁለተኛው ነው።ኢትዮጵያ በንግድና ኢንቨስትመንት እያደገች መምጣቷና በዘርፉ ግንኙነቶችን በማጠናከር ያላት ሚና መድረኩን እንድታዘጋጅ እንዳስቻላት፥ በአሜሪካ፣ ጃማይካ እና ሜክሲኮ ባለሙሉ ስልጣን አምባሳደር ግርማ ብሩ ተናግረዋል።አምባሳደሩ እንዳሉት አሁን ኢትዮጵያ በአሜሪካ ኢኮኖሚ ውስጥ የራሱ ድርሻ ያለው የንግድ ልውውጥ የምታደርግ ሃገር ሆናለች።የኢትዮጵያ አየር መንገድ ከአሜሪካው ቦይንግ ኩባንያ ጋር ከ30 ሺህ በላይ አሜሪካውያን የስራ እድል የሚያገኙበትን ከ7 ነጥብ 4 ቢሊዮን ዶላር በላይ ዋጋ ያላቸው የ20 አውሮፕላኖች ግዢ ስምምነት መፈራረሙ ለዚህ ማሳያ ነው።አለም አቀፍ የቢዝነስ አማካሪ ድርጅት ያንግ ኤንድ አርነሰት ማኔጂንግ ፓርትነር አቶ ዘመዴነህ ንጋቱ እንደሚናገሩት ደግሞ፥ በኢትዮጵያ እና ቦይንግ መካከል ያለው ደንበኝነት በመጠን ከየትኛውም የአፍሪካ ሀገራት የላቀ ነው።ብላክ ስቶን የተባለው የአሜሪካ ኩባንያም ከ1 ነጥብ 5 ቢሊየን ዶላር በላይ ዋጋ ያለውን የኢትዮ ጅቡቲ የነዳጅ ማስተላለፊያ መስመር ዝርጋታ ፕሮጀክትን ወስዷል።አምባሳደር ግርማ አሜሪካ ኢትዮጵያን እያንሰራራ ያለ የንግድ እና ኢንቨስትመንት ዘርፍ ባለቤት አድጋ የመመልከቷ ምንጭ ይሄው ነው ብለዋል።ካለፉት ሁለት አመታት ወዲህም ግዙፍ ስም ያላቸው የአሜሪካ ኩባንያዎች ወደ ኢትዮጵያ መምጣት ጀምረዋል።ሃገሪቱ ያላትን የኢንቨስትመንት አማራጮች ማሳየትና ማስተዋወቅ ብሎም በሽርክና መስራት የሚቻልባቸውን እድሎች ማመቻት የመድረኩ ትሩፋቶች ይሆናሉም ተብሏል።ኩባንያዎቹ ኢትዮጵያን መርጠው ሊሰሩባት ወስነው እንዲመለሱ ለማድረግም፥ በመድረኩ የኢትዮጵያ የኢንቨስትመንት ቀን ለብቻው እንደሚከበርም አምባሳደር ግርማ ይናገራሉ።ከዛሬ ጀምሮ ለሶስት ቀናት በሚዘልቀው መድረክ የኢትዮጵያ፣ ናይጀሪያ እና ኮትዲቯር መሪዎች እንደሚታደሙ ሲረጋገጥ፥ በርካታ የአፍሪካ ሀገራትም በሚኒስትሮቻቸው እንደሚወከሉ ይጠበቃል።አሜሪካም ከግዙፍ ኩባንያ መሪዎቿ ባሻገር መንግስቷን የሚወክሉ ሁለት ምክትል ሚኒስትሮቿን ትልካለች።ከግዙፍ ተሽከርካሪ አምራቶቹ ፎርድ እና ቼቭሮሌት እንዲሁም ሌሎች በጨርቃ ጨርቅ፣ በኮንስትራክሽን፣ በምግብ እና መጠጥ የተሰማሩ ግዙፍ ኩባንያዎች በመድረኩ እየተሳተፉ ነው።(ኤፍ.ቢ.ሲ)